FI Euroopan unionin virallinen lehti CE 78/670

(2004/C 78 E/0713)

KIRJALLINEN KYSYMYS E-3899/03

esittäjä(t): Olivier Dupuis (NI) komissiolle

(17. joulukuuta 2003)

Aihe: Euroopan unionin ja Laosin demokraattisen kansantasavallan sekakomitean kokous

Euroopan unionin ja Laosin demokraattisen kansantasavallan välisen yhteistyösopimuksen 14 artiklassa määrätään, että ”sekakomitea […] kokoontuu tavallisesti joka toinen vuosi vuorotellen Vientianessa ja Brysselissä yhteisesti sovittuna ajankohtana. Ylimääräisiä kokouksia voidaan kutsua koolle sopimuspuolten yhteisestä sopimuksesta.” Luotettavien lähteiden mukaan marraskuuksi kaavailtua kokousta ei kyseisistä säännöistä huolimatta kuitenkaan järjestetty, koska ainakin toinen sopimuspuoli oli arvioinut, että käsiteltävänä ei olisi tärkeitä eikä kiireisiä asioita.

Laosissa on sovellettu ”nopeutettuja katoamisia” hallituksen vastustajiin, esimerkiksi 26. lokakuuta 1999 -liikkeen viiteen opiskelijajohtajaan. Laosin demokraattisen kansantasavallan entinen ministeri Latsamy Khamphoui ja oikeusministeriön entinen korkea virkamies Feng Sackchittaphong ovat olleet yli 13 vuoden ajan vangittuina pakkotyöleirillä numero seitsemän, koska he olivat kritisoineet maan korkeimpia virkamiehiä avoimessa kirjeessä. Hmong-heimoon kuuluva väestö ja Laosin kristilliset yhteisöt kärsivät ankarista pakkokeinoista. Menneenä kesänä pidätettiin ja tuomittiin näennäisessä oikeudenkäynnissä kaksi eurooppalaista toimittajaa, laosilais-amerikkalainen tulkki ja kolme laosilaista. Korruptio kukoistaa maassa, oikeusjärjestystä ei ole uudistettu, ja se on täysin maan ainoan puolueen hallinnassa, kiduttaminen on vallitseva käytäntö, hallituksen korkeat virkamiehet ovat sekaantuneet kaikenlaiseen laittomaan kaupankäyntiin (kallisarvoinen puutavara, huumeet, jalokivet). Yleisesti ottaen Euroopan unionin ja Laosin demokraattisen kansantasavallan välisen yhteistyösopimuksen periaatteita, kuten sananvapautta, kokoontumisvapautta, uskonnonvapautta ja muita perusoikeuksia ei noudateta. Eivätkö nämä tapahtumat ja olosuhteet ole riittävän tärkeitä ja kiireellisiä asioita sekakomitean koollekutsumiseksi? Katsooko komissio, että Euroopan unionin ja Laosin demokraattisen kansantasavallan välisissä suhteissa olisi painotettava enemmän edellä mainitun kaltaisia asioita ja niitä, jotka parlamentti on ottanut esille monta kertaa?

Chris Pattenin komission puolesta antama vastaus

(30. tammikuuta 2004)

Komission ja Laosin demokraattisen kansantasavallan sekakomitean kolmas kokous pidettiin 7. tammikuuta 2004 Vientianessa Laosissa. Sekakomitean kokouksen järjestämisessä ilmennyt pieni viive johtui yksinomaan aikatauluun liittyvistä ongelmista.

Yhteistyösopimukseen liittyviä monia aiheita (muun muassa hallintotapaa ja ihmisoikeuksia) koskevien keskustelujen lisäksi sopimuspuolet sopivat perustavansa epävirallisen työryhmän, jossa käsitellään yhteistyötä instituutioiden kehittämisen, hallintouudistuksen, hallintotavan ja ihmisoikeuksien aloilla. Säännöllisesti kokoontuvan työryhmän ansiosta komissio ja Laosin demokraattisen kansantasavallan hallitus pystyvät osoittamaan olevansa sitoutuneita täytäntöönpanemaan proaktiivisemmin komission ja Laosin demokraattisen tasavallan yhteistyösopimukseen sisältyvän ihmisoikeuksia koskevan luvun.